CELEX: 62021CN0676
Language: sk
Date: 2021-11-09 00:00:00
Title: Vec C-676/21: Návrh na začatie prejudiciálneho konania, ktorý podal Korkein hallinto-oikeus (Fínsko) 9. novembra 2021 – A

31.1.2022   
            
            
               SK
            
            
               Úradný vestník Európskej únie
            
            
               C 51/20
            
         
      Návrh na začatie prejudiciálneho konania, ktorý podal Korkein hallinto-oikeus (Fínsko) 9. novembra 2021 – A
      (Vec C-676/21)
      (2022/C 51/28)
      Jazyk konania: fínčina
      
         Vnútroštátny súd, ktorý podal návrh na začatie prejudiciálneho konania
      
      Korkein hallinto-oikeus
      
         Účastníci konania pred vnútroštátnym súdom
      
      
         Žalobca: A
      
         Iná zúčastnená osoba: Veronsaajien oikeudenvalvontayksikkö
      
         Prejudiciálne otázky
      
      
                  1.
               
               
                  Môžu ustanovenia o voľnom pohybe tovaru v hlave II tretej časti Zmluvy o fungovaní Európskej únie alebo článku 110 ZFEÚ brániť právnym predpisom členského štátu, ktoré stanovujú, že daň z motorových vozidiel zahrnutá do hodnoty vozidla v zmysle Autoverolaki (1482/1994) (zákon o dani z motorových vozidiel č. 1482/1994) za okolností ako sú okolnosti vo veci samej nebude vrátená vlastníkovi vozidla, keď vlastník vyvezie vozidlo na trvalé používanie v inom členskom štáte, a je v tejto súvislosti relevantné, či bolo úmyslom trvale používať vozidlo predovšetkým na území toho členského štátu, ktorý daň z motorového vozidla vybral, a či sa aj skutočne trvale používalo predovšetkým tam?
               
            
                  2.
               
               
                  Ak sú úmysel používať vozidlo a skutočné používanie vozidla relevantné pre zodpovedanie prvej otázky, ako sa má preukázať otázny úmysel nepoužívať vozidlo trvale a nie trvalé používanie vozidla, keď nie je možné vopred určiť dobu používania súkromného vozidla v členskom štáte?
               
            
                  3.
               
               
                  Ak za okolností ako sú okolnosti sporu vo veci samej odopretie vrátenia pri vývoze v zmysle zákona o dani z motorových vozidiel predstavuje obmedzenie voľného pohybu tovaru, môže byť toto obmedzenie odôvodnené cieľom obmedziť vývoz starých vozidiel, ktoré sú často v zlom technickom stave a znečisťujú životné prostredie? Má sa obmedzenie vrátenia pri vývoze na vozidlá mladšie ako desať rokov považovať za nezlučiteľné s právom Únie z dôvodu, že daň z motorových vozidiel sa vyberá aj z dovezených jazdených vozidiel bez ohľadu na dobu ich používania?